stanford-oval/wikipedia huggingface dataset:
מושל מיזורי

| --- | --- |


 איוש נוכחי:  מייק קיהו
 תאריך כניסה לתפקיד:  13 בינואר 2025
 דרכי מינוי:  בחירות ישירות
 תחום שיפוט:  מיזורי מיזורי
 מעון:  מעון מושל מיזורי 
 מושב המשרה:  ג'פרסון סיטי
 משך כהונה קצוב:  4 שנים, מוגבל לשתי תקופות כהונה רצופות
 ייסוד המשרה:  10 באוגוסט 1821
 איוש ראשון:  אלכסנדר מקניר
 governor.mo.gov
 
מושל מיזורי (באנגלית: Governor of Missouri) הוא המושל וראש הרשות המבצעת של מדינת מיזורי שבארצות הברית. המושל הוא גם המפקד העליון של המשמר הלאומי של מיזורי.
מושל מיזורי נבחר לתקופת כהונה של ארבע שנים והוא יכול להיבחר לתקופת כהונה רצופה נוספת אחת בלבד. שניים ממושלי מיזורי כיהנו בשתי תקופות כהונה בלתי רצופות.
מאז העברת בירת מיזורי לג'פרסון סיטי ב-1826, מתגורר המושל במעון הרשמי, שניצב במרחק של רחוב אחד מהקפיטול המדינתי. מעון המושל הנוכחי הוא השלישי שנבנה באותו אתר.
57 אישים, כולם גברים, כיהנו עד כה כמושלי מיזורי מאז קבלתה כמדינה בארצות הברית ב-1821.
מושל מיזורי הנוכחי הוא הרפובליקני מייק קיהו, שהושבע לתפקידו ב-13 בינואר 2025.
תפקידי המושל

המושל אחראי על אכיפת חוקי המדינה.
המושל ממנה בעלי תפקידים ציבוריים, למעט במקרים שהחוק קבע אחרת.
המושל הוא המפקד העליון של כוחות המשמר הלאומי של מיזורי, למעט כאשר הם נקראים לשירות על ידי הממשלה הפדרלית, והוא ראשי לעשות בהם שימוש להוציא לפועל את חוקי המדינה, לדכא ולמנוע מרידות ולהגן מפני פלישה.
בסמכות המושל להעניק חנינות, למעט במקרים של בגידה או הדחה.
כל הצעת חוק שמתקבלת על ידי בית המחוקקים של המדינה מועברת אל המושל, שבסמכותו לחתום על הצעת החוק ולהפוך אותה לחוק, או להטיל עליה וטו.
המושל נושא את נאום מצב המדינה בפני בית המחוקקים, בפתיחת כל מושב של בית המחוקקים ובסיום כהונתו. כמו כן הוא רשאי לכנס את בית המחוקקים בנסיבות מיוחדות על פי שיקול דעתו.
דרישות התפקיד

המושל חייב להיות בן 30 לכל הפחות.
המושל חייב להיות אזרח ארצות הברית במשך 15 שנים לכל הפחות טרם בחירתו.
המושל חייב להיות תושב מיזורי במשך 10 שנים לכל הפחות טרם בחירתו.
סגן המושל

סגן מושל מיזורי הוא הראשון בסדר הירושה למשרת המושל. במקרה של התפנות משרת המושל בשל מוות, התפטרות, העברה מתפקיד, הדחה, היעדרות מהמדינה, או אי-יכולת למלא את תפקידו בשל מחלה, הופך סגן המושל למושל. בתוקף תפקידו, סגן המושל משמש גם כנשיא הסנאט של מיזורי. המושל וסגן המושל לא נבחרים באותו פתק הצבעה, ולפיכך קיימת אפשרות, והיו מקרים בהם השניים היו ממפלגות שונות.
היסטוריה > טריטוריה

מיזורי הייתה חלק מרכישת לואיזיאנה, שטח עצום שנרכש על ידי ארצות הברית מצרפת ב-1803. בשנה הראשונה שלאחר הרכישה, שטחה של מיזורי היה חלק מלואיזיאנה. ב-1804 כל השטחים שמצפון ללואיזיאנה של היום הופרדו מהטריטוריה ונוהלו על ידי מושל שישב בסנט לואיס עד לקבלתה של מיזורי כמדינה. קודם לרכישת לואיזיאנה נוהל השטח הן על ידי צרפת והן על ידי ספרד. בתחילה הציבה צרפת מפקד שהיה אחראי על לואיזיאנה העילית. ב-1770 לערך החלה ספרד להציב סגן מושל שישב בסנט לואיס ומושל שישב בניו אורלינס.
ב-26 במרץ 1804 קבע חוק של הקונגרס של ארצות הברית את חלוקתה של לואיזיאנה לשתי טריטוריות או מחוזות. השטחים שמדרום לקו רוחב 33 צפון הפכו לטריטוריית אורלינס, והשטחים שמצפון לקו רוחב זה הפכו למחוז לואיזיאנה. החוק נכנס לתוקפו ב-1 באוקטובר אותה שנה ומחוז לואיזיאנה הוכפף לטריטוריית אינדיאנה, שהמושל שלה היה ויליאם הנרי הריסון.
תושבי מחוז לואיזיאנה, שלא היו שבעי רצון מצורת השלטון שהוגדרה בחוק מ-1804, הגישו עצומה לקונגרס להשבת הממשל הצבאי שאליו הם היו מורגלים תחת השלטון הספרדי. בתגובה, העביר הקונגרס ב-3 במרץ 1805 חוק ששינה את שם מחוז לואיזיאנה לטריטוריית לואיזיאנה. בראש הטריטוריה עמד מושל, שמונה על ידי נשיא ארצות הברית לתקופת כהונה של שלוש שנים. במקרה של התפנות משרת המושל שימש מזכיר הטריטוריה כמושל.
ב-4 ביוני 1812 שונה שמה של טריטוריית לואיזיאנה לטריטוריית מיזורי, כדי למנוע בלבול עם מדינת לואיזיאנה, שהתקבלה אז כמדינה בארצות הברית. ב-4 ביולי 1819 הופרדה טריטוריית ארקנסו מטריטוריית מיזורי.
היסטוריה > מדינה

ב-10 באוגוסט 1821 התקבלה מיזורי כמדינה בארצות הברית. ב-28 באוגוסט 1820 נערכו הבחירות הראשונות למשרת המושל. בבחירות ניצח אלכסנדר מקניר את מושל הטריטוריה המכהן ויליאם קלארק, כיהן במקומו כמושל הטריטוריה עד לכינונה של מיזורי כמדינה, והיה למושלה הראשון.
מיזורי הייתה מדינת עבדות, ובמלחמת האזרחים האמריקאית היא הייתה מדינת גבול בשליטת האיחוד. אף על פי כן, היא הוכרה על ידי ממשלת הקונפדרציה כאחת ממדינותיה, קיבלה ייצוג בקונגרס של הקונפדרציה ובדגל הקונפדרציה הוגדר אחד מהכוכבים כמייצג את מיזורי. במהלך המלחמה כיהנו שתי ממשלות מתחרות. הצהרת האמנציפציה לא החשיבה את מיזורי כמדינה פורשת, ולפיכך היא לא הייתה חלק מתהליך השיקום. מטעם הממשלה הגולה של מיזורי כיהנו שני מושלים. הראשון היה קלייבורן פוקס ג'קסון, שכיהן כמושל מינואר 1861 ועד החלטת הוועידה החוקתית של מיזורי באופן סופי נגד הפרישה מן האיחוד ב-31 ביולי אותה שנה. באותו היום יצא ג'קסון לגלות והמשיך לכהן כמושל בגלות עד פטירתו ב-6 בדצמבר 1862. אחריו כיהן כמושל בגלות תומאס קוט ריינולדס, שנבחר מלכתחילה כסגן המושל של ג'קסון, יצא יחד עמו לגלות, וכיהן בגלות עד תום המלחמה ב-26 במאי 1865. ברשימת מושלי מיזורי נחשב ג'קסון כמושל עד ליציאתו לגלות ואחריו המילטון רואן גמבל, שנבחר על ידי הוועידה החוקית, ווילארד פרבל הול, סגנו שכיהן לאחר מותו של גמבל, שכיהנו בשנות המלחמה כמושלים מטעם האיחוד.
עד 1868 התקיימו הבחירות למשרת המושל מדי ארבע שנים. הבחירות שנערכו באותה שנה היו לתקופת כהונה של שנתיים, וכך עד ששונתה החוקה שוב ב-1880 כך שכהונת המושל הוארכה מחדש לארבע שנים.
ביאורים

↑  סגן המושל הוא ממפלגתו של המושל, אלא אם כן צוין אחרת.
↑  התפטר כדי לשמש כמודד הראשי של מיזורי ושל אילינוי.
↑  התפטר כדי לאייש מושב בסנאט של ארצות הברית.
↑  ג'קסון וסגנו ריינולדס נמלטו מבירת המדינה והיו למושל וסגן מושל בגלות עד לתום מלחמת האזרחים. לאחר צאתם לגלות נבחרו המושלים הבאים, שכיהנו מטעם האיחוד.
↑  נבחר על ידי הוועידה החוקתית של מיזורי.
↑  בחירות ראשונות לתקופת כהונה של שנתיים.
↑  מלכתחילה, נבחר פלפס לתקופת כהונה של שנתיים, על פי התיקון לחוקה שהתקבל ב-1868. במהלך כהונתו שונתה שוב תקופת הכהונה של המושל לארבע שנים, ופלפס כיהן עד 1881.
1 2  בבחירות 1940 ניצח פורטס דונל, אך בית המחוקקים של מיזורי סירב לאשר את תוצאות הבחירות עד למועד השבעתו המתוכנן ב-13 בינואר 1941. בסופו של דבר אישר בית הנבחרים את תוצאות הבחירות לאחר שבית המשפט העליון של מיזורי הורה לו לעשות כן, ודונל הושבע באיחור של חודש וחצי.
↑  קרנהאן נהרג בהתרסקות מטוס יחד עם בנו רנדי, שהטיס את המטוס, וכריס סיפורד, יועצו הפוליטי, שלושה שבועות לפני הבחירות בהן הוא התמודד על מושב בסנאט של ארצות הברית.
↑  התפטר עקב אישום פלילי.
| מושלי מיזורי מיזורי |
| --- | --- | --- |
| מושלי טריטוריית מיזורי | ג'יימס וילקינסון • מריווד'ר לואיס • בנג'מין הווארד • ויליאם קלארק |  |
| מושלי מדינת מיזורי | אלכסנדר מקניר • פרדריק בייטס • אברהם ויליאמס • ג'ון מילר • דניאל דנקלין • לילברן בוגס • תומאס ריינולדס • מרדית' מילס מרמדיוק • ג'ון אדוארדס • אוסטין קינג • סטרלינג פרייס • טראסטן פולק • הנקוק לי ג'קסון • רוברט מרסלוס סטיוארט • קלייבורן פוקס ג'קסון • המילטון רוואן גאמבל • וילארד פ. הול • תומאס קלמנט פלטשר • ג'וזף מקלרג • בנג'מין בראון • סילאס וודסון • צ'ארלס הנרי הרדין • ג'ון פלפס • תומאס תאודור קריטנדן • ג'ון מרמדיוק • אלברט מורהאוס • דייוויד פרנסיס • ויליאם ג'ואל סטון • לורנס סטיבנס • אלכסנדר דוקרי • ג'וזף פולק • הרברט האדלי • אליוט וולפולק מייג'ור • פרדריק גרדנר • ארתור הייד • סם ארון בייקר • הנרי קאולפילד • גאין ברספילד פארק • לויד סטארק • פורסט דונל • פיל דונלי • פורסט סמית' • פיל דונלי ג'יימס בלייר • ג'ון דלטון • וורן הרנס • קיט בונד • ג'וזף טיסדייל • קיט בונד • ג'ון אשקרופט • מל קרנהאן • רוג'ר וילסון • בוב הולדן • מאט בלאנט • ג'יי ניקסון • אריק גרייטנס • מייק פרסון • מייק קיהו |  |
| מושלי מדינות ארצות הברית ארצות הברית |
| --- | --- | --- |
| מושלי מדינות ארצות הברית | אוהיו • אוקלהומה • אורגון • איווה • איידהו • אילינוי • אינדיאנה • אלבמה • אלסקה • אריזונה • ארקנסו • ג'ורג'יה • דלאוור • דקוטה הדרומית • דקוטה הצפונית • הוואי • וושינגטון • ויומינג •  ויסקונסין • וירג'יניה • וירג'יניה המערבית • ורמונט • טנסי • טקסס • יוטה • לואיזיאנה • מונטנה • מיזורי • מיין • מינסוטה • מיסיסיפי • מישיגן • מסצ'וסטס • מרילנד • נבדה • נברסקה • ניו ג'רזי • ניו המפשייר • ניו יורק • ניו מקסיקו • פלורידה • פנסילבניה • קולורדו • קונטיקט • קליפורניה • קנזס • קנטקי • קרוליינה הדרומית • קרוליינה הצפונית • רוד איילנד |  |
| ראו גם | נשיא ארצות הברית • זכויות המדינות בארצות הברית |  |
בייבלייד (צעצוע)

| --- | --- |

שני בליידים מסתובבים בתוך "זירה" ייעודית
 כללי
 סוגה:  סביבון 
 ארץ מקור:  יפן 
 
בייבליידים מסתובבים
בייבלייד (Beyblade, ביפנית: ベイブレード) הוא קו צעצועים של סביבונים מכניים, שפותח לראשונה על ידי חברת הצעצועים היפנית טאקארה טומי (Takara Tomy) בשנת 1999. הסביבון, הידוע גם כ"בלייד", עוצב בהשראת הסביבון היפני המסורתי "בייגומה", והמאפיין הבולט ביותר שלו הוא היכולת להתאים אישית את רכיביו. כל בלייד מורכב ממספר חלקים, וניתן לשלב רכיבים מבליידים שונים ליצירת בלייד ייחודי. בשנת 2002, חברת הצעצועים האמריקנית "הסברו" קיבלה רישיון לשווק את המוצר, ומאז הפכה למפיצה העיקרית של המוצר מחוץ ליפן.
בעקבות הצלחת המוצר ביפן, יצאה בשנת 2000 סדרת מאנגה בשם "Bakutan Shoot Beyblade", שהתמקדה בהרפתקאותיהם ותחרויותיהם של שני מפעילי בליידים ("בליידרים"). מאוחר יותר יצאה סדרת אנימה בשם זהה, שהתבססה באופן רופף על המאנגה, וזכתה להצלחה עולמית. הצלחת האנימה תרמה לפופולריות הצעצועים ברחבי העולם, כולל בישראל. עם יציאתן של סדרות ההמשך "בייבלייד: עידן המתכת" ב-2008 ו"בייבלייד: התפרצות" ב-2015, הוציאה טאקארה טומי מוצרים תואמים למה שהוצג באנימות, אשר נבדלים מהבליידים הקלאסיים שנוצרו בשנות ה-2000 ונחשבים כחלק מדורות שונים. עד היום, טאקארה טומי ממשיכה להוציא מוצרים בהתאם להתקדמות עלילת האנימה, ומתקיימות תחרויות רשמיות ואליפויות עולם.
מאפיינים

בדומה לקונספטים דומים של "סביבוני קרב" דוגמת ה"בייגומה" המסורתי, סביבוני ה"בייבלייד" הם סביבונים המיועדים לשימוש תחרותי ("קרבות"), ויש כללי משחק ברורים והבחנה בין סוגי בליידים לשימושים שונים.
מאפיינים > כללי המשחק

המשחק מיועד לשני משתתפים או יותר. כל משחק שכזה מורכב מכמה סיבובים, ולכל משתתף זמינים עד שלושה בליידים בהם הוא יוכל להשתמש במשך המשחק, והוא יכול לפרק אותם לחלקים כדי להרכיב מהם בלייד חדש כרצונו, אם כי בתחרויות רשמיות יש הגבלה על סוגים מסוימים של חלקים. הקרבות מתקיימים על "זירה" העשויה מפלסטיק (נקראת גם "אצטדיון", או באנגלית Beystadium), וכל שחקן יכול לצבור נקודות בכל סיבוב באופן הבא:
שחקן שהבלייד שלו נשאר להסתובב אחרון זוכה בנקודה.
שחקן שהצליח "להעיף" את הבלייד של היריב מהזירה, זוכה בנקודה אף הוא.
החל מ"דור ההתנפצות", שחקן שהצליח "לנפץ" את הבלייד היריב (לפרק אותו לחלקים) זוכה ב-2 נקודות.
תיקו יכול להגרם מכמה מצבים: אם כל הבליידים הפסיקו להסתובב באותו הזמן, או במידה ושני הבליידים פגעו זה בזה ויצאו מהזירה באותו הזמן או שהם התנפצו באותו הזמן. במקרה שכזה, לא ניתנות נקודות לאף אחד מהמשתתפים.
מאפיינים > סוגי בליידים

התקפה (Attack-type): בליידים שכאלה מתמחים בהתקפת היריב, ומטרתם היא להוציא את הבלייד היריב מהזירה כמה שיותר מהר. בלייד כזה לרוב ינוע במעגלים גדולים על הזירה, אבל הוא גם יתאפיין במהירות סיבוב עצמי נמוכה יחסית שתגרום ל"התעייפות" מהירה של הבלייד לאחר זמן.
הגנה (Defense-type): בליידים שכאלה מתמחים בחסימת התקפות. בליידים שכאלה לרוב יישארו במרכז הזירה, פחות או יותר, כך שבליידים מסוג התקפה לרוב יהיו חסרי תועלת כנגדם.
סיבולת (Endurance/Stamina-type): בליידים שכאלה מתאפיינים במהירות סיבוב עצמי גבוהה במיוחד, ומטרתם היא לגרום לבלייד השני "להתעייף", ובכך להביא לפסילתו. למרות שבליידים שכאלו לא ניחנים בכוח התקפי רב, הסוג הזה יעיל במיוחד נגד בליידים הגנתיים עקב יכולת הסיבוב הממושכת שלהם.
איזון (Balance/Combination): בלייד שכזה משלב את כל סוגי הבליידים, ואין לו התמחות ספציפית, וכתוצאה מכך אין לו יתרונות או חסרונות בולטים על פני בליידים אחרים.
מכניקה

כפי שצוין לעיל, כל בלייד שכזה מורכב ממספר חלקים מכניים, אותם ניתן להרכיב זה על זה, ולכל חלק שכזה יש תפקוד משלו והוא תורם לביצועי הבלייד. הרכב החלקים ותפקודם משתנה מדור לדור, וכל דור הציע "מערכות" שונות לסידור החלקים ותפקודם. הבלייד לרוב יתחיל את סיבובו בעזרת משגר ייעודי המצויד בחוט, והוא זה שנותן לבלייד את התנע הזוויתי הנדרש כדי להתחיל את תנועתו.
מכניקה > דור הפלסטיק

הדור הראשון של סדרת הצעצועים, שמכונה גם "דור הפלסטיק" על שום הסיבה שכמעט כל חלקיו היו מורכבים מפלסטיק, יצא בהתאמה עם סדרת המאנגה המקורית ושלוש העונות הראשונות של האנימה המקורית, Bakutan Shoot Beyblade (או "בייבלייד" בתרגום העברי). תחילה, הבליידים שווקו בתצורה שנקראת מערכת "4 השכבות" (Four-Layer system): התצורה המקורית של הבייבלייד, שבמסגרתה הבייבלייד היה מורכב מ-4 חלקים שסודרו אחד מעל השני בשכבות, ומכאן השם. החלקים היו:
"צ'יפ" או "קמע" - ה"קמע" היה מורכב על טבעת ההתקפה, ועליו צויר איור של "חיית הכוח" הבדיונית שנמצאת על הבלייד. מלבד ההיבט האומנותי והבדיוני, ה"קמע" גם מספק הגנה מסוימת על החלקים הפנימיים יותר מפני פגיעות מכיוון מעלה.
טבעת התקפה - טבעת התקפה מפלסטיק, לרוב מעוצבת בצורת טורבינה או להב של מסור, והיא אחראית על היכולת ההתקפית של הבלייד.
טבעת הגנה, או טבעת משקולת - עשויה ממתכת. מטרתה של טבעת זו היא לספק משקל לבלייד, והיא גם אחראית על חלוקת משקל ואיזון הבלייד בזמן הסיבוב.
בסיס - על הבסיס מורכבים למעשה כל יתר החלקים, ובקצהו הוא מכיל "שפיץ" שצורתו (והחומר ממנו הוא עשוי) יקבעו את אופי הסיבוב. קצה שטוח מפלסטיק יגרום לבלייד להסתובב במעגלים גדולים, וקצה מחודד ממתכת יגרום לבלייד להסתובב בעוצמה במיקום אחד אך לא להרבה זמן.
על בסיס מערכת "4 השכבות" התפתחו יתר המערכות של דור הפלסטיק.
Spin Gear: נקראת גם "מערכת 5 השכבות", על שם החלק המרכזי החמישי שנוסף: מערכת (גיר) הסיבוב. גיר הסיבוב הוא החלק ש"מאחד" את כל יתר החלקים, והוא הקובע את כיוון הסיבוב העצמי של הבלייד (ימינה, עם כיוון השעון או שמאלה, נגד כיוון השעון). הבליידים שיצאו במסגרת המערכת הזו תאמו למה שהוצג בעונה הראשונה של הסדרה המקורית.
Magnacore: במערכת זו הוכנסה ליבה מגנטית לתוך מערכת הסיבוב של הבלייד, וכתוצאה מכך הבליידים יכולים להמשך אל בליידים אחרים או לדחות אותם בהתאם לאופי הסיבוב ולכיוון השדה המגנטי של הליבה. הבליידים שיצאו במסגרת המערכת הזו תאמו למה שהוצג בעונת Beyblade V-Force, העונה השנייה של הסדרה המקורית. עם יציאת סדרת הבליידים לשוק, טאקארה טומי החלה לשווק גם זירות מגנטיות שהשתלבו עם הליבות המגנטיות של הבליידים.
Engine Gear: במערכת זו הוחלפה מערכת הסיבוב ה"קלאסית" של הבלייד ב"מערכת מנוע" שבה נמצא מנגנון פנימי שמשפיע בזמן אמת על התנהגות הבלייד בזמן סיבוב. בגרסאות האלו, הקצה של הבלייד חובר אל מערכת הסיבוב החדשה במקום אל הבסיס עצמו, כך שמערכת הסיבוב הייתה "מושחלת" לתוך הבסיס ולא מורכבת עליו כמקודם. בתוך מערכת הסיבוב החדשה (אותה היה ניתן לפרק אך ורק בעזרת מברג, בניגוד לדורות הקודמים) יש מספר גלגלי שיניים וקפיץ שהיה על השחקן למתוח אותו לפני הקרב ("Winding"), בזמן תנועת הבלייד הקפיץ אמור להשתחרר ולגרום למערכת המנוע לפעול. הבליידים שיצאו במסגרת המערכת הזו תאמו למה שהוצג בחלק הראשון של עונת Beyblade G-Revolution, העונה השלישית של הסדרה המקורית. כיוון שהעונה השלישית לא שודרה בישראל, המוצרים בסדרת הEngine Gear (וגם בסדרה העוקבת אחריה, Hard Metal system) לא שווקו בישראל. בניגוד לקודמיהם, הבייבליידים מסדרת Engine Gear לא זכו להצלחה, וזה נבע בין היתר מחוסר האמינות של המנגנון במערכת הסיבוב שלא תמיד עשה את מה שהיה צריך לעשות (האצת הבלייד לאחר שנפגע לדוגמה), ואף פגע בביצועי הבלייד תוך כדי סיבוב.
מכניקה > דור הפלסטיק > Hard Metal system

מערכת זו יצאה מעט לאחר יציאתה של מערכת הEngine Gear, והבליידים שיצאו במסגרת המערכת הזו תאמו למה שהוצג בחלק השני של עונת Beyblade G-Revolution, העונה השלישית של הסדרה המקורית. למעשה, המערכת הזו היוותה את הבסיס שממנו יוצרו הבליידים של "עידן המתכת", 3 וחצי שנים לאחר סיום האנימה המקורית. השינוי הגדול במערכת הזו הוא הרכב החלקים, שכמעט כולם עשויים ממתכת, והקטנת גודלו הפיזי של הבלייד, מה שהוביל להכפלת מהירות הסיבוב שלו.
במערכת זו "אוחדו" התפקידים של הבסיס ומערכת הסיבוב, והם משמשים "ליבה" (Running Core) שסביבה נמצאות טבעת ההתקפה וטבעת ההגנה. בנוסף לכך, ה"קמע" משמש כחלק שמחבר את כל החלקים יחד, בניגוד לתפקודו הדקורטיבי בעבר.
מכניקה > דור המתכת

התצורה שבה הורכבו הבליידים של דור המתכת, שיצאו לראשונה בשנת 2008, נקראה Hybrid Wheel system, והם יצאו בהתאם לסדרת האנימה "בייבלייד: עידן המתכת". למרות שמם, רוב החלקים של הבליידים מ"דור המתכת" עשויים מפוליקרבונט, חוץ מטבעת ההתקפה/משקולת של הבלייד (שנקראה Fusion Wheel) שהיא מתכתית.
בליידים בתצורה הזו מורכבים מ-5 חלקים:
Face Bolt - החליף את ה"קמע" של דור הפלסטיק. ה"קמע" החדש משמש כמעין "מברג" שמחזיק את כל החלקים האחרים יחד, ומחובר לבסיסו של הבלייד.
טבעת אנרגיה - עשויה מפוליקרבונט ומוצמדת אל טבעת ההתקפה/משקולת, ויחד איתה היא מקיפה את חלקו האמצעי של הבלייד (הFace Bolt, מערכת הסיבוב והקצה) היא נועדה לספק בעיקר אווירודינמיקה לבלייד.
גלגל המיזוג (טבעת התקפה/משקולת) - עשויה ממתכת, וקובעת גם את יכולותיו ההתקפיות של הבלייד וגם את יכולת שיווי המשקל שלו.
מסלול הסחרור - החליף את מערכת הסיבוב של דור הפלסטיק. חלק זה קובע את הגובה של הבלייד, ואת כיוון ואופי הסיבוב שלו. הוא נמצא מתחת לגלגל.
שיפור ההופעה - הקצה של הבלייד, שקובע את אופי הסיבוב שלו, ויחד עם הFace Bolt שמוברג לתוכו, מהווה את ה"גרעין" עליו מושחלים יתר החלקים.
החלקים האלו, כולל המשגר, אינם תואמים עם חלקי הבליידים של דור הפלסטיק שקדם לו.
מכניקה > דור ההתנפצות

הבליידים בדור זה יצאו בהתאם לסדרת האנימה "בייבלייד: התנפצות". ייחודם של הבליידים האלו, שיצאו לראשונה ב-2015, הוא יכולתם "להתפרק" לחלקים המרכיבים אותם לאחר שספגו מספיק פגיעות, בזכות קפיץ המורכב על אחד החלקים, והוצאת הקפיץ מאיזון תגרום ל"התפרקות" של הבלייד.
לבליידים של "דור ההתנפצות" יש שלושה חלקים עיקריים:
"שכבת אנרגיה" (Energy Layer) - חלקו העליון של הבלייד. שכבה זו מורכבת מ-2 דיסקות העשויות מפוליקרבונט, וזהו החלק שבא במגע עם הבליידים היריבים, בדומה לטבעת ההתקפה של הדור הישן.
Forge Disc - המקבילה של "טבעת ההגנה" של דור הפלסטיק. עשויה בחלקה ממתכת ובחלקה מפלסטיק, ובמערכות יותר מאוחרות שנוצרו עם התקדמות האנימה, הופרדה הטבעת לכמה חלקים שגם אחראיים על אופי הסיבוב של הבלייד.
Performance Tip - הבסיס של הבלייד, שקובע את אופי הסיבוב שלו, ומכיל קפיץ שאחראי על התפרקות הבלייד ברגע שהוא סופג מספיק חבטות.
ראו גם

סביבון
לגו נינג'גו
בייגומה
הערות שוליים

↑  גלגל אותה: שיגעון הבייבלייד הגיע אלינו, באתר mynetnetanya.co.il (ארכיון)
Mayhem (אלבום)

Mayhem (בעברית: "תֹּהוּ וָבֹהוּ") הוא אלבום האולפן השביעי של הזמרת-יוצרת האמריקאית ליידי גאגא. האלבום יצא לאור ב-7 במרץ 2025, בהוצאת חברת התקליטים אינטרסקופ רקורדס וסטרימליין.
רקע והכרזה

בשנת 2022, שנתיים לאחר יציאתו של Chromatica ‏(2020), יצאה גאגא לסיבוב הופעות הסולו השישי שלה, The Chromatica Ball, לקידום האלבום ברחבי העולם. במהלך השלב האחרון של הסיור ובחודשים שלאחר מכן, גאגא החלה לעבוד על חומרים חדשים. במשך מספר חודשים לפני ההכרזה על האלבום, גאגא שיתפה במדיה החברתית תמונות שלה באולפן הקלטות. במרץ 2024, גאגא דיברה בפומבי על הפרויקט בפעם הראשונה, והצהירה בראיון שהיא "כותבת כמה מהשירים הטובים ביותר שאני זוכרת."
במאי 2024, גאגא הוציאה את סרט הקונצרטים Gaga Chromatica Ball, שהכיל קטע של מוזיקה חדשה בסוף. לאר מכן חשפה שאלבום בסגנון מוזיקת פופ יצא בקרוב נוצר "ממקום של אושר". ארוסה מיכאל פולנסקי המליץ לה ליצור אלבום פופ ו"להישען על השמחה שבדבר". באמצע 2024, גאגא החלה להציג טיזרים נוספים לפרויקט החדש שלה. ביולי, היא הפתיעה את המעריצים על ידי השמעת קטעים משני שירים שלא פורסמו לאחר הופעתה בטקס הפתיחה של אולימפיאדת פריז 2024. מאוחר יותר, בספטמבר, חשפה הזמרת ברשתות החברתיות שהסינגל המוביל מהאלבום היה אמור לצאת באוקטובר 2024. באותו חודש היא העניקה ראיון למגזין ווג, שם סיפרה על האלבום, על ההתרגשות שלה מהחזרה למוזיקת הפופ, וסיפק תצוגה מקדימה של הסינגל המוביל. בדצמבר 2024, במהלך ראיון לעיתון לוס אנג'לס טיימס, גאגא אישרה ששיתוף הפעולה שלה עם ברונו מארס, "Die with a Smile", יהיה חלק מהאלבום.
ב-21 בינואר 2025, גאגא השיקה ספירה לאחור באתר האינטרנט שלה שהסתיימה ב-27 בינואר. בכל יום, האתר הציג יצירות אמנות בהשראת אלבומיה הקודמים, החל ב-The Fame ‏(2008) והמשיך ב-The Fame Monster ‏(2009), Born This Way ‏(2011), Artpop ‏(2013), Joanne ‏(2016), Chromatica ‏(2020), ו-Harlequin ‏(2024). פרטים על האלבום נחשפו ב-27 בינואר. ב-2 בפברואר 2025, גאגא השתתפה בטקס פרסי גראמי ה-67 וחשפה את הסינגל השני עם קליפ מוזיקלי במהלך הפסקת הפרסומות.
קידום

גאגא קידמה את האלבום במספר הופעות וראיונות, כולל: ראיון עם זאין לואו באפל מיוזיק שנערך ב-5 במרץ, ומסיבת עיתונאים משודרת בספוטיפיי ב-6 במרץ.
גאגא הופיעה ב"סאטרדיי נייט לייב" ב-8 במרץ 2025, יום לאחר יציאת האלבום ושימשה הן כמנחת התוכנית והן כאורחת המוזיקלית. במהלך התוכנית ביצעה שני שירים מתוך האלבום: "Abracadabra" ו-"Killah".
גאגא צפויה להתחיל סיבוב הופעות, כולל: הופעה בקואצ'לה (11 ו-18 באפריל), שתי הופעות במקסיקו סיטי (26-27 באפריל), הופעה חינמית בחוף קופקבנה בברזיל (3 במאי) וארבע הופעות בסינגפור (18, 19, 21 ו-24 במאי).
הפצה

האלבום יצא במגוון רחב של גרסאות, כולל: 14 גרסאות ויניל (חלקן חתומות וחלקן עם שירי בונוס), 4 גרסאות CD, כולל גרסאות בלעדיות עם שירים נוספים וקלטת קסטה, מהדורת דלוקס עם חולצה ופוסטר, ואלבומי הורדה דיגיטליים.
הצלחה וביקורות

ביומו הראשון לצאתו, צבר האלבום 45.7 מיליון השמעות בספוטיפיי ברחבי העולם, ובכך הפך לאלבום המושמע ביותר של גאגא ב-24 השעות הראשונות בפלטפורמה.
Mayhem זכה ברובו לשבחים עם יציאתו, כאשר מספר מבקרים תיארו אותו כ"חזרה מוצלחת" של גאגא. לפי אתר הביקורות Metacritic, האלבום קיבל "שבחים אוניברסליים" עם ציון ממוצע משוקלל של 85 מתוך 100, בהתבסס על 12 ביקורות. זהו האלבום שזכה לציון הגבוה ביותר בקריירה של גאגא באתר זה בכל הזמנים.
האלבום הגיע למקום הראשון במצעד בילבורד 200 ב-22 במרץ 2025, האלבום השביעי של גאגא שמגיע למקום הראשון במצעד והבכורה הגדולה ביותר של אלבום של אישה מזה שישה חודשים, מאז Short n' Sweet של סברינה קרפנטר בספטמבר 2024. האלבום מכר 219,000 יחידות אלבום שקולות בשבוע הראשון, כולל המכירות הגדולות ביותר של אלבום של אישה ב-2025. מתוך כלל המכירות: 136,000 יחידות ממכירות אלבום ישירות (האלבום הנמכר ביותר של השבוע), 80,500 יחידות מהזרמות (שווה ל-108.05 מיליון השמעות), מה שהפך את זה לשבוע ההזרמות הגדול ביותר של גאגא ו-2,500 יחידות ממכירות שירי אלבום בנפרד. מכירות הוויניל היו 74,000 עותקים – שיא אישי של גאגא. שלושה שירים מתוך האלבום נכנסו לבילבורד הוט 100: "Disease" (מקום 27, נובמבר 2024), "Die With a Smile" (דואט עם ברונו מארס, מקום 1 למשך חמישה שבועות מתחילת ינואר 2025) ו-"Abracadabra" (מקום 13, פברואר 2025).
רשימת רצועות

| Mayhem> מס' | Mayhem> שם | Mayhem> משך | Mayhem>  | Mayhem>  | Mayhem>  | Mayhem>  | Mayhem>  | Mayhem>  | Mayhem>  |
| --- | --- | --- | --- | --- | --- | --- | --- | --- | --- |
| 1. | Disease  | 3:50 |  |  |  |  |  |  |  |
| 2. | Abracadabra  | 3:45 |  |  |  |  |  |  |  |
| 3. | Garden of Eden  | 4:00 |  |  |  |  |  |  |  |
| 4. | Perfect Celebrity  | 4:39 |  |  |  |  |  |  |  |
| 5. | Vanish Into You  | 4:06 |  |  |  |  |  |  |  |
| 6. | Killah (בהשתתפות גזאפלשטיין)   | 3:31 |  |  |  |  |  |  |  |
| 7. | Zombieboy  | 3:35 |  |  |  |  |  |  |  |
| 8. | Lovedrug  | 3:14 |  |  |  |  |  |  |  |
| 9. | How Bad Do U Want Me  | 3:59 |  |  |  |  |  |  |  |
| 10. | Don't Call Tonight  | 3:47 |  |  |  |  |  |  |  |
| 11. | Shadow of a Man  | 3:21 |  |  |  |  |  |  |  |
| 12. | The Beast  | 3:56 |  |  |  |  |  |  |  |
| 13. | Blade of Grass  | 4:18 |  |  |  |  |  |  |  |
| 14. | Die with a Smile (ביחד עם ברונו מארס)   | 4:10 |  |  |  |  |  |  |  |
| משך כולל: | משך כולל: | 54:12 |  |  |  |  |  |  |  |
| Mayhem — טארגט מהדורה בלעדית> מס' | Mayhem — טארגט מהדורה בלעדית> שם | Mayhem — טארגט מהדורה בלעדית> משך | Mayhem — טארגט מהדורה בלעדית>  | Mayhem — טארגט מהדורה בלעדית>  | Mayhem — טארגט מהדורה בלעדית>  | Mayhem — טארגט מהדורה בלעדית>  | Mayhem — טארגט מהדורה בלעדית>  | Mayhem — טארגט מהדורה בלעדית>  | Mayhem — טארגט מהדורה בלעדית>  |
| --- | --- | --- | --- | --- | --- | --- | --- | --- | --- |
| 14. | Kill For Love  |   |  |  |  |  |  |  |  |
| 15. | Die with a Smile (ביחד עם ברונו מארס)   | 4:10 |  |  |  |  |  |  |  |
| Mayhem —מהדורה בלעדית באתר של גאגא (לא חתומה)> מס' | Mayhem —מהדורה בלעדית באתר של גאגא (לא חתומה)> שם | Mayhem —מהדורה בלעדית באתר של גאגא (לא חתומה)> משך | Mayhem —מהדורה בלעדית באתר של גאגא (לא חתומה)>  | Mayhem —מהדורה בלעדית באתר של גאגא (לא חתומה)>  | Mayhem —מהדורה בלעדית באתר של גאגא (לא חתומה)>  | Mayhem —מהדורה בלעדית באתר של גאגא (לא חתומה)>  | Mayhem —מהדורה בלעדית באתר של גאגא (לא חתומה)>  | Mayhem —מהדורה בלעדית באתר של גאגא (לא חתומה)>  | Mayhem —מהדורה בלעדית באתר של גאגא (לא חתומה)>  |
| --- | --- | --- | --- | --- | --- | --- | --- | --- | --- |
| 14. | Can't Stop The High  |   |  |  |  |  |  |  |  |
| 15. | Die with a Smile (ביחד עם ברונו מארס)   | 4:10 |  |  |  |  |  |  |  |
המהדורה היפנית והמהדורה הבלעדית של החנות החתומה מציגה את "Can't Stop the High" כרצועה החמישית, כאשר הרצועות הבאות נדחקות קדימה באחת.
מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |
| --- | --- | --- |
|  ארצות הברית | בילבורד 200 | 1  |
היסטוריית יציאות לאור

| אזור | תאריך יציאה | פורמט (ים) | חברת תקליטים | הערות |
| --- | --- | --- | --- | --- |
| כלל העולם | 7 במרץ 2024 | הורדה דיגיטלית • הזרמת מוזיקה • תקליטור • תקליט | סטרימליין • אינטרסקופ |  |